b'\n_START_ARTICLE_\nEtnologija\n_START_PARAGRAPH_\nEtnologija (iz gr\xc5\xa1\xc4\x8dine ethnos - ljudstvo) je veda, ki se ukvarja z raziskovanjem vsakdanjega na\xc4\x8dina \xc5\xbeivljenja in kulturo etni\xc4\x8dnih skupin. V Evropi se je za\xc4\x8dela etnologija kot veda pojavljati od konca 18. stoletja._NEWLINE_V 19. stoletju so pri raziskovanju ljudstev lo\xc4\x8devali raziskovanje enega (navadno lastnega) ljudstva (pri nas imenovano narodopisje) in primerjalno obravnavanje etni\xc4\x8dnih skupin (pri nas imenovano etnologija). Po drugi svetovni vojni se za\xc4\x8dne razvoj sodobne etnologije, ki raziskovalno problematiko iz "ljudske kulture" raz\xc5\xa1iri na raziskovanje "na\xc4\x8dina \xc5\xbeivljenja". S tem se raziskovanje raz\xc5\xa1iri na celotno kulturo. Pri nas kot eden prvih za\xc4\x8dne z raziskovanjem delavske kulture Slavko Kremen\xc5\xa1ek._NEWLINE_Oddelek za etnologijo je bil na Filozofski fakulteti v Ljubljani ustanovljen leta 1940. Raziskovalna dejavnost na podro\xc4\x8dju etnologije pri nas je organizirana predvsem v okviru Etnografskega muzeja, In\xc5\xa1tituta za Slovensko narodopisje ZRC SAZU, Glasbeno narodopisnega in\xc5\xa1tituta, v oddelkih za etnologijo v slovenkih muzejih in Zavoda za varstvo kulturne dedi\xc5\xa1\xc4\x8dine._NEWLINE_Pomembno sredi\xc5\xa1\xc4\x8de etnolo\xc5\xa1kih \xc5\xa1tudij v slovenskem zamejstvu je Etnolo\xc5\xa1ki in\xc5\xa1titut Urban Jarnik v Celovcu, \xc4\x8digar du\xc5\xa1evni o\xc4\x8de je bil Pavle Zablatnik. Med novej\xc5\xa1e avtorje \xc5\xa1tejemo Bojana-Ilija Schnabl, ki je vpeljal v koro\xc5\xa1ki interkulturni oz. slovenski znanstveni diskurz osrednji koncept inkulturacije, kot fenomen kulturnih procesov in ki je tako premostil etnocenti\xc4\x8dnost v raziskavah, ne da bi zanikal etni\xc4\x8dnosti kot tak\xc5\xa1no._NEWLINE_Ponekod po svetu, predvsem v ZDA in Zdru\xc5\xbeenem kraljestvu, jo imenujejo socialna ali kulturna antropologija.'